**Stretnutie nad zborovou partitúrou**

5. ročník medzinárodnej dirigentskej súťaže

**Pravidlá súťaže**

Fakulta múzických umení Akadémie umení (FMU AU) v Banskej Bystrici spolu s Fondom na podporu umenia organizuje 5. ročník medzinárodnej dirigentskej súťaže s názvom ***Stretnutie nad zborovou partitúrou***. Súťaž sa uskutoční formou videonahrávok s vyhodnotením 13. mája 2021 prostredníctvom spoločného online stretnutia s usporiadateľmi a porotcami.

Súťaž je určená pre študentov dirigovania, amatérskych i profesionálnych dirigentov.

1. **Všeobecné ustanovenia**
* súťaž je jednokolová a obsahuje dve, vekovo limitované kategórie
* súťaž bude prebiehať prostredníctvom zaslania videonahrávky s požadovaným repertoárom, ktorá bude následne vyhodnotená odbornou medzinárodnou porotou
* súťaže sa môžu zúčastniť záujemcovia spĺňajúci požadovaný vekový limit, ktorých prihláška a umelecký životopis budú akceptované usporiadateľom
* súťažiaci môžu súťažiť iba v jednej kategórii, pričom môžu požiadať o zaradenie do vyššej kategórie
* výkony súťažiacich bude hodnotiť 5-členná medzinárodná porota zložená z významných slovenských a zahraničných osobností zborového dirigovania
* víťazi kategórií získajú finančné ceny:
* **Kategória A** – 1. miesto **500€,** 2. miesto **300€,** 3. miesto **100€**
* **Kategória B** – 1. miesto **300€,** 2. miesto **100€**, 3. miesto **50€**
* usporiadateľ si vyhradzuje právo nevyhlásiť súťaž v jednotlivých kategóriách ak sa neprihlási dostatočný počet súťažiacich
* v prípade veľkého záujmu bude usporiadateľ korigovať počet súťažiacich na základe umeleckého životopisu priloženého k prihláške
* notový materiál bude zaslaný po akceptácii prihlášky usporiadateľom a zaplatení účastníckeho poplatku
* po ukončení súťaže každý súťažiaci emailom obdrží vyhodnocovací list s odporúčaniami a hodnotením poroty
1. **Kategórie**

Súťaž sa koná v dvoch vekových kategóriách. Zúčastnení môžu súťažiť iba v jednej kategórii, pričom môžu požiadať o zaradenie do vekovo vyššej kategórie.

Výkony súťažiacich bude hodnotiť päťčlenná medzinárodná porota. Kritériá hodnotenia: dirigentské gesto, výraz, práca s dynamikou, nástupy jednotlivých hlasov, dirigovanie spamäti, atď.)

* **Kategória A – vek súťažiaceho 22-29 rokov**
* **Kategória B (junior) – vek súťažiaceho 16-21 rokov**
1. **Súťažné vystúpenia**

Za súťažné vystúpenie sa považuje dirigovanie určených skladieb (dirigovanie korepetítora alebo súťažiacim vybranej audio nahrávky – CD, Youtube a pod.) nasnímaných na kameru.

Súťažné vystúpenie obsahuje povinné skladby určené usporiadateľom a ľubovoľne zvolenú skladbu súčasného (žijúceho) autora z krajiny súťažiaceho. **K prihláške je potrebné priložiť partitúru vybranej skladby.**

**Kategória A (22 – 29 rokov)**

**Povinné skladby:**

* Tomás Luis de Victoria: *O magnum mysterium (SATB)*
* Franz Schubert: *Chor der Engel, D. 440 (SATB)*
* Anton Bruckner: *Virga Jesse (SATB)*
* Ivan Hrušovský: *Rytmus (SATB)*
* Jedna ľubovoľná skladba súčasného (žijúceho) autor z krajiny súťažiaceho v trvaní max. 5 min.

**Kategória B „junior“ (16 – 21 rokov)**

**Povinné skladby:**

* Jacob Handl-Gallus: *Pueri concinite (SSAA)*
* Anton Bruckner: *Christus factus est (SATB)*
* Petr Eben: *Utonulý (SATB) – z cyklu „Láska a smrt“*
* Jedna ľubovoľná skladba súčasného (žijúceho) autor z krajiny súťažiaceho v trvaní max. 4 min.

**Poplatky a informácie**

* Prihlasovací poplatok**: Kategória A - 25€**

 **Kategória B - 20€**

 je potrebné uhradiť do **30. apríla 2021** bankovým prevodom na číslo účtu: **SK 43 1100 0000 0026 1521 8670**

* Do poznámky je potrebné uviesť **meno súťažiaceho.** V prípade neúčasti na súťaži sa poplatok**nevracia**
* Dátum zaslania prihlášok – 11. apríl 2021
* Dátum zaslania súťažných nahrávok – 30. apríl 2021
* Online vyhodnotenie súťaže – 13. máj 2021

Na stretnutie sa teší organizačný tím:

**prof. Mgr. art. Štefan Sedlický, ArtD. -*garant a riaditeľ súťaže***

**Mgr. art. Veronika Veverková -*tajomníčka súťaže***

**Doc. Mgr. art. Peter Špilák, PhD. -*vedúci Katedry kompozície a dirigovania zboru***

Info: mobil: +421911024088

Pre anglicky hovoriacich: +421911578579

e-mail: dirigentskasutaz@gmail.com